Quatre dotacions de la Policia Local i cinc de Bombers ajuden a sufocar un incendi en una vivenda
2025-07-24

Aquesta matinada, el 112 d’emergències rebia una comunicació avisant que s’havia iniciat un foc en una vivenda del Passeig del Rajolar de Burjassot. Des de la Policia Local de Burjassot i des del Parc de Bombers s’acudia ràpidament a la zona per a sufocar l’incendi i garantir la seguretat de les veïnes i els veïns de l’edifici en el qual s’havia declarat l’incendi.

En total, es van desplaçar cinc dotacions de Bombers i quatre de la Policia Local de Burjassot, les quals van procedir al desallotjament de l’edifici, de 30 vivendes, ajudant a prop d’un centenar de persones a eixir al carrer per a garantir la seua seguretat. Tots els veïns han pogut tornar ja a les seues cases després de comprovar els Bombers que no hi havia danys en cap d’elles, a excepció de l’afectada per l’incendi.

Els serveis sanitaris desplaçats també a l’incendi, una unitat de SVB, metge d’atenció primària i una unitat SAMU, van haver d’assistir a dues persones, una dona de 40 anys i un home de 39, per inhalació de fum. Tots dos van ser traslladats a l’Hospital Arnau de Vilanova.

Així mateix, la Policia Local de Burjassot va poder rescatar a un animal de companyia de la vivenda afectada per l’incendi, salvant així la seua vida.